钦定古今图书集成/理学汇编/学行典/第238卷 > 陈应辰
## 钦定古今图书集成/理学汇编/学行典/第238卷 > 陈应辰

按《广东通志》：“陈应辰，东莞人。领嘉定己卯乡荐，为人
谦和，举动不妄。少从师，独处一室读书。夜半忽有邻
女越垣潜至，应辰呼苍头明灯读书，邻女惭退，黎明
即迁他所。两领嘉定贡举，恩授南恩司法。将之官，适
广帅方大琮举行乡饮，请充大宾。次年再请，以一时
齿德无逾应辰，其见重如此。再任临川丞，改连州推”
官兼权佥判。时纲运积岁额缺，官吏每预索于民，民
甚苦之。应辰以己俸补宿逋，纲运遂得如故，而民不
扰。连守陈中孚嘉其绩闻于朝，迁通直郎致仕，年八
十馀卒。